Le fa gone go sa ntse go ka kgonega gore re tshwarwe setlhogo, re ka gomodiwa ke go nna le kamano e e gaufi le Modimo le go nna le tumelo e e nonofileng mo ditsholofetsong tsa gagwe. Akanya ka Sara yo o neng a se na monna yo o mo thusang go godisa bana ba gagwe ba babedi ba basimane, mme a kgonne go dira gore ba bone thuto e e siameng. Fa a sena go tsofala bana ba gagwe ba ne ba mo latlha, ba sa mo tlamele ka dilo tse a di tlhokang le fa e le gone go mo tlhokomela fa a lwala. Le fa go ntse jalo, Sara yo jaanong e le Mokeresete, a re: “Le fa gone ke utlwa botlhoko, Jehofa ga a ntatlha. O nkeme nokeng a dirisa bakaulengwe le bokgaitsadi ba me ba ba ntlhokomelang ka metlha. Ke dumela gore mo bogautshwaneng o tla fedisa mathata a me le a batho botlhe ba ba ikanyang maatla a gagwe le ba ba dirang se a se laelang.”